रानीमहलमा स्थायी कोर्टको चाहना
अभिनेता धीरेन शाक्य ३० वर्षअघि चलचित्र ‘प्रतीक’ छायांकन गर्न रानीमहल पुगेका थिए । बिच भलिबलको सद्भावना दूत भएकाले यसपटक पनि उनी रानीमहल पुगे । त्यसबेला र अहिलेको रानीमहल क्षेत्रमा धेरै परिवर्तन पाएको उनले बताए ।
पाल्पा — अभिनेता धीरेन शाक्य ३० वर्षअघि चलचित्र ‘प्रतीक’ छायांकन गर्न रानीमहल पुगेका थिए । बिच भलिबलको सद्भावना दूत भएकाले यसपटक पनि उनी रानीमहल पुगे । त्यसबेला र अहिलेको रानीमहल क्षेत्रमा धेरै परिवर्तन पाएको उनले बताए ।‘मलाई पनि बिच भलिबलका लागि उपयुक्त स्थान लाग्यो,’ शाक्यले भने, ‘खेलकुद र पर्यटनलाई जोडेर यस क्षेत्रको विकास गर्ने हो भने पर्यटकलाई आकर्षित गर्न सकिन्छ ।’ कालीगण्डकीको सुसेली, वरपर डाँडाकाँडा, रानीमहलको आँगनमा बिच भलिबलको स्थायी कोर्ट बनाउन उनले सुझाव दिएका छन् । ‘त्यसका लागि मैले के सहयोग गर्नुपर्छ तयार छु,’ उनले भने, ‘तर, यस क्षेत्रको विकासमा खेल र पर्यटन जोडिनुपर्छ ।’युवा तथा खेलकुद मन्त्रालयका सचिव डा. दामोदर रेग्मीले पनि रानीमहल आफैंमा ‘ब्रान्ड’ भइसकेको क्षेत्र भएको बताए । पर्यटकीय, धार्मिक र खेलकुदलाई सँगसँगै लैजान सक्नुपर्ने उनले बताए । ‘धार्मिक र पर्यटकीय महत्त्वलाई खेलकुदसँग जोड्न सक्नुपर्छ,’ उनले भने, ‘बिच भलिबलको हब बनाउनका लागि सबैको सहयोग जरुरी छ ।’पूर्वाधारलाई बढाउँदै लग्ने हो भने मात्र खेलकुदको विकास हुने र त्यसलाई पर्यटनसँग जोडेर लग्नुपर्ने उनले बताए । ‘भलिबल र बिच भलिबलको हब बनाउन सकियो भने पक्कै यस क्षेत्रको पनि पर्यटकीय विकास हुन्छ,’ उनले भने । केही दिनअघि आयोजित राष्ट्रिय महिला बिच भलिबल प्रयिोगिताले पनि रानीमहल क्षेत्रको विकासका लागि आगामी दिनमा प्रतियोगिता आयोजना गर्न सकिने पुष्टि गरेको छ । कालीगण्डकी नदीको किनारमा रहेको रानीमहल पर्यटकीय हिसाबले महत्त्वपूर्ण छ । रानीमहललाई पृष्ठभूमिमा राखेर बिच भलिबल खेल्न सकिने नेपाल भलिबल संघकी उपाध्यक्ष निरोज मास्केले बताइन् । ‘वरिपरिको क्षेत्रलाई व्यवस्थित गर्ने हो भने यहाँ बिच भलिबललाई निरन्तरता दिन सकिन्छ,’ उनले भनिन् । रानीमहलमा अहिले पनि पाल्पा र बाहिरी जिल्लाका दैनिक ५ सय बढी पर्यटक आउने गर्छन् । खेल र पर्यटनलाई जोडेर रानीमहल क्षेत्रमा विभिन्न खेलुकदका प्रतियोगिता गर्ने हो भने रानीमहलको थप प्रचारप्रसार हुने उनले बताइन् ।समुद्र वा नदीको किनारमा बिच भलिबल खेलाइन्छ । बिच भलिबलका लागि रानीमहल क्षेत्र उपयुक्त ठहर्‍याइएको छ । उहाँ बिच भलिबल गर्न सकिन्छ भन्ने प्रचार भएको पाल्पाली संगम काठमाडौंका अध्यक्ष पदम न्यौपानेले बताए । ऐतिहासिक र सांस्कृतिक सम्पदाको धरोहर रानीमहल भएकाले पर्यटन प्रवर्द्धन गर्न थप मद्दत पुगेको उनको बुझाई छ । राष्ट्रिय तथा अन्तर्राष्ट्रिय रेफ्रीहरूले पनि रानीमहल क्षेत्र बिल भलिबलका लागि उपयुक्त भएको बताएका छन् ।‘खेलकुद र पर्यटनको एकापसमा सम्बन्ध छ,’ अन्तर्राष्ट्रिय निर्णायक गौतमप्रसाद लाछिवाले भने, ‘त्यस सम्बन्धलाई नेतृत्व गर्ने काम बिच भलिबलले गरेको छ । यस्तो कार्यक्रम भइरहनुपर्छ ।’यस क्षेत्रलाई खेलकुद र पर्यटनसँग जोडेर विकास गर्न सकिने प्रथम सञ्जय स्मृति राष्ट्रिय महिला बिच भलिबल प्रतियोगिताले पनि पुष्टि गरेको छ । ‘हामीले अन्यत्र प्रतियोगिता आयोजना गर्नसक्ने भएपनि रानीमहल नै रोजियो,’ प्रतिष्ठानकी अध्यक्षसमेत रहेकी संघकी उपाध्यक्ष मास्केले भनिन्, ‘यस क्षेत्रको विकास होस् भन्ने हाम्रो चाहना हो ।’ बिच भलिबल हेर्न रानीमहल पुगेका संघीय, प्रदेश र स्थानीय सरकारका प्रतिनिधि, खेलाडी र प्रशिक्षकहरूले पनि स्थायी कोर्ट बनाएर हरेक वर्ष रानीमहलमा बिच भलिबल प्रतियोगिता गर्न सकिने सम्भावना औंल्याए ।